Domols, s war um s Johr 1950 rum, war ich in de zwätte odder dritte Klass in dere Schul in Schpeyer die heit stolz Gymnasium am Kaiserdom hääße dut. Ganz ehrlich gsacht, s Ladeinische, wu mer do hänn lerne  misse, des war jo nit grad mein Fall. Awer dodefor war ich, uhne dass ich jetzt strunze mecht, in Deitsch änner vun de Beschde in de Klass un beim Aufsatzschreiwe häb ich immer mit fuchzeh, sechzeh Punkte rechne kinne vun zwanzich. Domols hot jo in de pälzische Schule dfranzesisch Schulordnung gegolte un do waren 20 Punkte halt die bescht Not. Doch halt: Immer stimmt eichentlich nit, ich het besser fascht immer gsacht, dann ämol, do hots fer mein Aufsatz kä sechzeh Punkte gäwe, statt desse awer e Tracht  Prichel. Ein Abend bei uns zu Hause, so hot domols des Thema ghääße, iwer des mer hän schreiwe selle. Des war so richtich was fer mich, do häb ich mich gleich druff gschdirzt un häb gschriewe un gschriewe un gschriewe. Die gude Gedanke, die sinn mer grad so zugfloche un wie ich de Schlusspunkt unner den Aufsatz gsetzt un en abgäwe häb, do war ich meinre Sach ganz sicher: Des mol bischt bschdimmt mit deinre Not wieder ganz vorne debei.